มอบคลังคุยอินเดียเว้นภาษี‘โตโยต้า’
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

โพสต์ทูเดย์ — ครม. อุ้มโตโยต้าให้อำนาจคลังเจรจาอินเดียขอใช้สิทธิเว้นภาษีอากร นำเข้ากระปุกเกียร์ กรณีซื้อสินค้าผ่านประเทศนายหน้า
นายวัชระ กรรณิการ์ รองโฆษกประจำสำนักนายกรัฐมนตรี เปิดเผยว่า ที่ประชุม ครม. มีมติอนุมัติให้กระทรวงการคลังมีอำนาจในการเจรจากับอินเดีย เพื่อเพิ่มเติมเงื่อนไขว่าด้วยการซื้อขายผ่านประเทศที่สามไว้ในความตกลงว่าด้วยการจัดตั้งเขตการค้าเสรีไทยอินเดีย ที่ใช้บังคับอยู่ในปัจจุบัน (EHS) ซึ่งลงนามไปแล้วตั้งแต่ปี 2547 เนื่องจากทางบริษัท โตโยต้า มอเตอร์ ประเทศไทย แจ้งให้ทราบถึงปัญหาการขอใช้สิทธิยกเว้นอากรตามกรอบความตกลงดังกล่าว เนื่องจากบริษัท โตโยต้า ได้ซื้อขายผ่านประเทศนายหน้าหรือประเทศที่สาม จึงไม่มีสิทธิยกเว้นอากร
นายประดิษฐ์ ภัทรประสิทธิ์ รมช.คลัง จึงได้ขอให้ ครม. อนุมัติให้กระทรวงการคลังมีอำนาจในการเจรจาเรื่องปัญหาการขอใช้สิทธิยกเว้นอากรในกรณีนำเข้ากระปุกเกียร์จากอินเดียผ่านบริษัทในเครือแต่ตั้งอยู่ในประเทศที่สาม 
นายวัชระ กล่าวว่า กระทรวงการคลังเสนอให้เลือกใช้วิธีการเพิ่มเติมข้อบทไว้ในความตกลง เพราะเห็นว่าจะมีความเป็นไปได้มากกว่าการผลักดันให้มีการเจรจาเพื่อเพิ่มเติมข้อบทในร่างความตกลงที่กำลังเจรจากับอินเดียอยู่เป็นเฟสที่สอง ซึ่งยังไม่ได้มีการลงนาม และแนวทางนี้จะเป็นประโยชน์แก่ทั้งสองฝ่าย 
รายงานข่าวแจ้งว่า บริษัท โตโยต้า ได้ทำหนังสือแจ้งปัญหาการขอใช้สิทธิลดอัตราอากรดังกล่าวมายังนายกรณ์ จาติกวณิช รมว.คลัง และนายกอร์ปศักดิ์ สภาวสุ อดีตรองนายกรัฐมนตรีมานานแล้วว่า นำเข้าสมัยยังดำรงตำแหน่งรองนายกรัฐมนตรี โดยระบุสภาพปัญหาว่า บริษัทฯ ได้นำเข้ากระปุกเกียร์ซึ่งผลิตโดยบริษัท TOYOTA KIRLOSKAR MOTOR PRIVATE LIMITED (TKM) จากสาธารณรัฐอินเดีย เพื่อนำมาประกอบรถยนต์กระบะสำหรับจำหน่ายในไทยและส่งออก โดยได้ขอใช้สิทธิในการลดภาษีภายใต้เขตการค้าเสรีไทยอินเดีย (TIFTA) ตั้งแต่เดือน ก.ย.2547 ถึงปัจจุบันเป็นเวลากว่า 5 ปี โดยใช้บริษัท โตโยต้าที่สิงคโปร์ เป็น Trading Arm ทำหน้าที่จัดการในเรื่องโลจิสติกส์และ Group Insurance เพื่อการลดต้นทุนและเพิ่มขีดความสามารถในการแข่งขัน ดังนั้นจึงขอให้มีการแก้ไขปัญหาดังกล่าว และขอให้มีผลย้อนหลังตั้งแต่วันแรกที่ความตกลงมีผลบังคับใช้